****

**การป้องกันและลดอุบัติเหตุทางถนนช่วงเทศกาลสงกรานต์ ประจำปี 2561**

********

**ขับรถไปเที่ยวต่างจังหวัดอย่างไร ? ให้ปลอดภัย**

ด้วยในช่วงเทศกาลสงกรานต์ ประจำปี 2561 ระหว่างวันที่ 11-17 เมษายน 2561 มีวันหยุดราชการติดต่อกันหลายวัน และเป็นช่วงที่ประชาชนใช้รถใช้ถนนเพื่อเดินทางกลับภูมิลำเนาและเดินทางท่องเที่ยวเป็นจำนวนมาก ทำให้มีความเสี่ยงต่อการเกิดอุบัติเหตุทางถนนที่สร้างความสูญเสียต่อชีวิต ร่างกายและทรัพย์สินของประชาชนสูงกว่าในช่วงปกติ ดังนั้น เพื่อเป็นการป้องกันและลดความสูญเสียจากปัญหาอุบัติเหตุทางถนนที่อาจเกิดขึ้นในช่วงเทศกาลสงกรานต์ ประจำปี 2561 นั้น เทศบาลตำบลพรุพี จึงขอนำเสนอข้อมูลเพื่อเผยแพร่ประชาสัมพันธ์ข้อมูลการเตรียมความพร้อมก่อนออกเดินทางไกลไปเที่ยวพักผ่อนในช่วงวันหยุดยาว ดังนี้ 1 เริ่มด้วยตรวจสภาพคนให้พร้อม ก็คือนอนหลับพักผ่อนให้เต็มที่ก่อนออกเดินทาง 2 ตรวจสอบสภาพรถอยู่เสมอ เช่น น้ำมันเครื่อง น้ำมันเกียร์ ระบบไฟต่างๆรวมทั้งยางรถยนต์ ควรตรวจเช็คความดันลมยางอย่างน้อยเดือนละครั้ง  3 ยางรถยนต์ควรอยู่ในสภาพที่ดี ความลึกของดอกยางไม่ควรต่ำกว่า 2 มม.และตรวจสอบความดันลมยางให้อยู่ในระดับมาตรฐานตามคู่มือรถ 4 ระบบเบรกต้องพร้อม ควรเลือกใช้น้ำมันเบรกที่เหมาะสมหมั่นตรวจเช็คระดับและสภาพของน้ำมันเบรก ส่วนผ้าเบรกก็ให้อยู่ในสภาพที่พร้อมใช้งาน 5 ควรตรวจสอบสภาพใบปัดน้ำฝนและน้ำในถังพักน้ำฉีดกระจกให้พร้อมและหัวแดต้องไม่อุดตัน 6 ไฟต้องเรียบร้อยทุกดวง ระบบไฟต้องพร้อมในการใช้งาน ถ้าหลอดไฟขาดควรเปลี่ยนใหม่ทันที 7 ตรวจสอบหม้อน้ำอยู่เสมอ การเติมน้ำยาป้องกันหม้อน้ำเดือด ช่วยป้องกันสนิมและตะกรันไม่ให้เกาะตามส่วนต่างๆของหม้อน้ำได้ 8 ใช้ความเร็วของรถให้เหมาะสม เมื่อถนนเปียกควรลดความเร็วลง 2 ใน 3 ของการขับบนถนนแห้ง 9 ทิ้งระยะห่างจากรถคันหน้าให้เหมาะสม ควรขับทิ้งระยะห่างจากรถคันหน้า 15 เมตร สำหรับถนนแห้ง แต่ถ้าฝนตกถนนลื่น ควรทิ้งระยะห่างเพิ่มอีกเท่าตัว 10 ใช้ไฟสูงบอกตำแหน่งของรถ หากฝนตกหนักและทัศนวิสัยไม่ดี ควรใช้ไฟสูงได้ตลอดเวลาและต้องลดไฟลงมาหากมีรถสวนมาเพื่อบอกตำแหน่งของรถตัวเอง แต่สิ่งสำคัญที่สุดในการเดินทางทุกครั้ง คือ ผู้ที่ขับต้องมีสติ ไม่ประมาท และระมัดระวังอยู่ตลอดเวลา ทั้งนี้ก็เพื่อความปลอดภัยของตัวคุณเองและเพื่อนร่วมทาง  **งานป้องกันและบรรเทาสาธารณภัย**  **30 มีนาคม 2561**

**เอกสารประชาสัมพันธ์ งานป้องกันและบรรเทาสาธารณภัย สำนักปลัดเทศบาล**

**เทศบาลตำบลพรุพี ตำบลพรุพี อำเภอบ้านนาสาร จังหวัดสุราษฎร์ธานี โทร.077-380584 ต่อ 109 Fax.077-380584 ต่อ 108 .www.phruphi.go.th**